Бетонски брод — болница, био је намењен превозу немачких рањеника дуж линија фронта од Црног до Балтичког мора. Након завршетка другог светског рата Немачка држава је почела са исплатом ратних накнада и обештећења. Међу оштећенима се налазило и државно предузеће „Београдско-багерска пловидба”, касније преименовано у „Београдско-багерско предузеће” (у даљем тексту ББП) чија је улога била у обнови разорене Југославије. У великој речној флоти поменутог предузећа, током Другог светског рата, значајан број бродова и механизације је уништен од стране немачких бомбардера, од којих су и два брода потопљена код Хидроелектране Ђердап. На име ратне одштете за горе поменуте бродове, Немачка држава је обештетила тако што им је предала у власнисштво Бетонски брод — коришћен током рата као болница за збрињавање и превоз немачких рањеника. Након преласка у власништво ББПа, брод-болница је преуређена у стамбени брод, а стари назив преименован у Брод „СИП” — име добијено по Сипском каналу и рибарском селу Сип, потопљеном 1966. године, приликом изградње Хидроелектране Ђердап, места где су потонули горенаведени бродови "Београдско- багерске пловидбе ". Бетонска стамбена лађа „Сип”, масе 700 тона, дугачка 40 метра, широка 7 метара и висока 9,40 метара поседовала је двадесет луксузних соба, са два модерна салона, туш кабинама и санитарним чвором, на којем је живело 42 особе, запослених упредузећу ББП.У новогодишњој ноћи 2009. године, дошло је до пробијања његовог корита о Савски кеј, и до његовог делимичног потапања.